La Biblioteca Infantil rep, a l’abril, la visita de desenes d’escolars
2025-07-24

A l’abril, les Biblioteques Municipals continuaran amb la Campanya d’Animació Lectora amb la qual, a més de mostrar noves lectures a les seues usuàries i usuaris, obrin les seues portes perquè tot el municipi conega el seu funcionament.

En el mes més important per a les Biblioteques, literàriament parlant, no en va el dia 23 es commemora el Dia del Llibre, la de Burjassot rebrà la visita de centenars d’escolars que tindran, en molts casos, un primer contacte amb este màgic espai municipal i tindran l’oportunitat de saber com és la seua organització, com funciona i la quantitat de llibres que tenen a la seua disposició.

El primer centre en visitar la Biblioteca Infantil, el dimecres 3 d’abril, serà el CEIP Fernando de los Ríos, el curs de 3r de Primària, que li passarà el testimoni, el dilluns 7 d’abril, al CEIP Les Sitges, amb 3r A i 3r B, que repetirà visita un dia més tard, amb l’alumnat de 4t A i 4t B, mateixos cursos del CEIP Fernando de los Ríos que coneixeran la Biblioteca Infantil el dijous 10 d’abril.

El dilluns 14 d’abril, el torn serà del CEIP Miguel Bordonau, amb els cursos de 1r i 2n de primària per a, un dia més tard, el dimarts 15 d’abril, visitar la Biblioteca infantil amb l’alumnat de 3r A i 3r B.

Tancaran les visites l’alumnat del CEIP Sant Joan de Ribera els dies 29 d’abril, en el cas d’infantil de 4 i 5 anys, i el dimecres 30 d’abril, en el cas de l’alumnat de 2 i 3 anys d’infantil.